# name
Descobreixen com els dragons corren sobre l'aigua

# metadata.dc.description.abstract[].value
Els dragons són un tipus de llangardaix molt conegut per les seves capacitats acrobàtiques. Se'n coneixen més de 1.650 espècies a tot el món, més de la meitat de les quals tenen petites làmines adhesives als dits que els permeten enfilar-se per parets llises completament verticals i caminar pel sostre. Corren a gran velocitat per qualsevol superfície, s'obren pas amb molta finor entre les fulles per passar desapercebuts i quan salten poden fer oscil·lar la cua per canviar de direcció mentre volen. Algunes espècies, a més, també poden córrer per damunt de l'aigua sense enfonsar-se, i passar de superfícies sòlides a aquoses i viceversa sense canviar de ritme. La investigadora Jasmine A. Nirody i els seus col·laboradors, de diverses universitats i centres de recerca dels Estats Units, Anglaterra i Alemanya, han analitzat quin sistema utilitzen els dragons per córrer per sobre de l'aigua sense enfonsar-se. Segons expliquen en el seu treball, publicat a la revista Current Biology, fan servir un sistema mixt que combina la tensió superficial de l'aigua amb la generació de bombolles d'aire picant fort amb les potes, un sistema que a escala humana es podria utilitzar en el disseny d'embarcacions més eficients.

# metadata.dc.rights[].value
(c) Edició de Premsa Periòdica Ara, 2019

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Descobreixen com els dragons corren sobre l'aigua